**Kommune Qeqertalimmi Siumut Gruppe Qeqertarsuaq,23.januar 2024**

 **Aaliasarnermut Piniarnermullu Naalakkersuisoqarfik**

**APN@nanoq.gl**

**Jepa@nanoq.gl**

**thra@nanoq.gl**

**Aalisarnermut piniarnermullu inatsisissaq pillugu tusarniummut akissut:**

Kommune Qeqertalimmi Siumut gruppiata aalisarneq nunatsinnut tamarmut iluaqutaalluni Nunatta siunissami aningaasarsiorneranut iluaqutaajuaannarnissaa angorusuppaa. Inuiaqatigiiuvugut pisuussutitsinnik nappateqartut, aammalu aningaasarsiornikkut immitsinnut pilersorsinnaanitsinnik pisuussutitsinnik atuilluartuulluta. Taamaammat pisuussutivut imarmiut, aalisakkat miluumasullu nunatsinni inuiaqatigiinnut atorluarneqarnissaat anguniagaajuartariaqarpoq.

Siumut gruppiata ernumanartutut isumaqarfigivaa, ullutsinni aalisarluartut pisuussutitsinnillu atuilluartut inuussutissarsiutigalugu aalisartut piniartullu ukiut 15-20-it qaangiuppata utoqqalillutik aalisarsinnaajunnaarumaartut. Taamaammat aalisarnermik inuussutissarsiuteqartut kinguaariit nikinnissaat eqqarsaatigalugu ajornannginnerusumik inatsisitigut aaqqissuussisoqartariaqarpoq. Tamanna pillugu ukiunut killiliisimaneq 29-nut peerneqarnissaa Siumut gruppiata kissaatigaa.

Aalisarneq tassaasariaqarpoq pisuussutitsinnik atuilluarfiusussaq, aammalu nunap qaavani inuiaqatigiinnut suliffissaqartitsiuartussaq. Taamaammat tulaassisussaatitaanermut tunngatillugu allannguisoqassappat tunisassiorfinnut kingunerluuteqarnissaa Siumut gruppiata akuersaarnavianngilaa. Nunami suliffissaqartitsineq inuiaqatigiinni ilaqutariit pilersuisussaatitaanerat isertitat apparnerisigut inuuniarnerup ajornerulernissaa akuersaarneqarsinnaanavianngilaq. Tulaasissussaatitaaneq annikillineqassappat nunami suliffissaaleqisut, innuttaasut pisortanit ikiortariallit, inuuniarnikkullu annertuumik isumassortariaqartut amerliarnissaat aarleqqutigineqarsinnaavoq. Kommune Qeqertalimmi tunisassiorfiit tulaasisussaatitaanerup annikillineratigut tunisassiorfiit kommunitsinniittut arlaat matoratarsinnaanerat akuersaarneqarsinnaanngilaq.

Taamaammat Siumut gruppiata piumasarivaa, aalisarnermut inatsit ilusilersugaasariaqarpoq sinerissami tunisassiorfiit matuneqannginnissaannik toqqammaviliisumik.

Aalisarnermut intsisissaq pinngitsoorani innuttaasunut tamanut sineriak tamaat tusarniutigineqaqqaassasoq piumasaraarput. Kommune Qeqertalimmi nunaqarfinni illoqarfinnilu tamani tusarniaasoqarnissaa piumasaraarput, taakkuummatami siunissami annertuumik eqqungaasussatut isikkullit. Inatsisissallu ukiassamut alajangerneqarluni eqqartorneqarnissaalu kinguartillugu.

Inussiarnersumik Inuulluaqusilluta

Aqqa Samuelsen, Kommune Qeqertalimmi Siumut sinnerlugu gruppeformandi.

Kopi: Allattoqarfik Kommune Qeqertalik